कभिडनि गिबि दोहौया सुबुं माहारिनि जिउ आरो जिउखांनायनि बेलायाव जाबादि गिलु-बालु थासारि लाबोदोंमोन, बि थासारिया जोबै सायावनो नैथि दोहौया फिन जाबादि गिख्रंथाव महर लादों बिनि थाखाय सुबुं माहारिनि जिउआव मोनसे थांनानै थानायनि थाखाय जुजिनायनि मोगा-मोगि जानांदों। बे खेबावबो लाख-लाख सुबुंफोरा थांनानै थानायनि राहाखौ खोमानानै लानांबाय। सान्थ्र’हायै सुबुंफोरनि थांनानै थानो रां दिहुननाया सानस’नो हायैबादि खमायनाय नुनो मोन्दों। नैथि दोहौनि थासारिया जाबाय थानाय समावनो गोनोखोफोरा थामथि दोहौ फैगोननि इसारा होनायाव बांसिन समखि खांनायसो लाबोदों। बिदि थासारिखौ सौसिनो थाखाय मोनसेल’ राहायानो जादों कभिडनि थाखाय सोरखारा होनाय नेम-खान्थिफोरखौ मानिनाय आरो जेसेबां हायो एसेबां थाब भेकसिन लानाय। एखे समावनो लोमजानाय सुबुंखौ हानायसिम फाहामथाय होनानै थैनायनि बिबांखौ खम खालामनो नाजानाया सोरखार आरो बिफानारिफोरनि मावनांगौ खामानि। सुबुंनि जिउखौ रैखा खालामनाया सोरखारनि गिबि खामानि नंगौ। नाथाय एखे समावनो सरासनस्रा सुबुंफोरनि थाखाय जानाय आदार जगायनानै होनाया सोरखारनि मावनांगौ खामानिमोन। बिदि खैफोद गोनां थासारियाव सरासनस्रा सुबुंफोरनि जिउखांनायाव एबा दिहुननो हानायनि आयदाखौ साननांगौ आरो मावथांखिया समनिसो थिननाय । सुबुं माहारिया बयबो सानसे थैखागोन। बे थार बाथ्रा। बिदि होननानै मोनजाया-मोनलोङा जाजासे थैनांगौ जाबाय नामा ? दा कभिडनि मुं लानानै फैनाय नुवाथारै गोहोया दासान्दै गोबां सुबुंफोरनि जिउखौ सेख’नानै लांबाय। बिनिखायनो बिनि गोख्रै सनदेरनायखौ होबथानो हादरसा सोरखारा फोसावनाय गोदान नेम-खान्थिफोरखौ साफ्रोमबो सुबुङानो मानिनाया मोजां होननानै समा थिनथारबाय। बि मानिनाया गावनि आरो समाजनि रैखाथिनि थाखाय जागोन। दा जों गावखौनो देहायारि आरो गोसोयारि भाबै गोख्रों आरो गोरा खालामोब्ला रावबो गाज्रिया थाब गाग्लोबनो हाया। दा समाव हादराव सोमजिनाय कभिड थासारिनि थाखाय गासैबो गिखांनानै दं । मानोना खायसे सुबुंफोरा बाराद्राय कभिडनि सायाव फोसावनाय खौरांफोरखौ नायो। बिनिखायनो बिदि खौरांफोरखौ बाराद्राय नायनायनिफ्राय गोजानाव थानानै सोरखारा फोसावनाय नेम-खान्थिफोरखौ मानिनानै सोलियोब्ला कभिडनि सनदेर जानायनिफ्राय गोजानाव थानो हायो। बिदिनो कभिडनि गिबि दोहौया हादरसानि गामि ओनसोलफोराव बारा खहा खालामनो हायाखैमोन। नाथाय नैथि दोहौयाव दासान्दै गामि ओनसोलफोराव गिख्रंथाव थासारि जाहैबाय। बिनि थाखाय हादरसा सोरखारा गामि ओनसोलफोरावबो मेगननि नोजोर हरबाय, जाहाथे गामि ओनसोलफोरावबो नोगोर-सोहोरफोर बादि गिख्रंथाव थासारिया फैया। थांनाय बोसोराव कभिडनि थासारि समाव हादरनाङै फोसावनाय लकडाउना हादरनि गुबुन हादरसा बादि आसामनि रांखावरियावबो मैखोम गाज्रि गोग्लैदोंमोन। बिदि जाहोननि थाखाय बे खेबाव गासैबो हादरसायाव लकडाउन फोसावनाय जायाखै। बिदिनो आसाम हादरसा सोरखाराबो लकडाउन होगोननि साननाय नुनो मोनाखै। दा आसामाव लकडाउन फोसावाखैब्लाबो लकडाउन बादि थासारि सोमजिदों। मानोना आसामाव कारफिउ आयेन होनाय आरो हादरसायारि बास खारनायखौ बन्द खालामबाय। बिनि थाखाय गासैबो थाखोनि सुबुंफोरा जिउ आरो जिउखांनायाव जोबोर जुजिनायनि मोगा-मोगि जानांदों। दा सरासनस्रा सुबुंफोरनि जिउखांनायाव हादरसा सोरखारा माबा राहा लायोब्ला मोजां जागौमोन। जियानो जायामानो जों दा गासैबो कभिडनि सायाव सोरखारा फोसावनाय नेम-खान्थिफोरखौ मानिनानै गावनि आरो समाजनि थाखाय रैखा खालामनायनि अनगायै जेबो राहा गोयैबादि जाबाय।